Προοδευτικόν Κόμμα

Το Προοδευτικό Κόμμα ήταν ελληνικό πολιτικό κόμμα που ιδρύθηκε από τον Γεώργιο Καφαντάρη το Μάιο του 1928.Μεγάλη Ελληνική Εγκυκλοπαίδεια (1932), εκδ. Πυρσός, τόμος 20, σελ. 752.  Η εξαγγελία για την ίδρυση του κόμματος ακολούθησε μιά περίοδο διαφωνιών μεταξύ Καφαντάρη και Βενιζέλου, την παραίτηση του πρώτου από την ηγεσία του κόμματος των Προοδευτικών Φιλελευθέρων και την επιστροφή του δεύτερου στην κεντρική πολιτική σκηνή της χώρας.  Στις 25 Μαΐου 1928 ο Καφαντάρης κάλεσε σε σύσκεψη ομάδα βουλευτών που τον ακολούθησαν στην ίδρυση νέου κόμματος και εκεί οριστικοποιήθηκε η ονομασία του νέου κόμματος: «Προοδευτικόν».Η ανακοίνωση όπως δημοσιεύθηκε στην εφημερίδα Έθνος 26/5/1928, σελ. 6, αναφέρει μεταξύ άλλων: «Κατά την σημερινήν εκτάκτως προκληθείσαν σύσκεψιν των φίλων βουλευτών του κ. Καφαντάρη συνεζητήθη εν αρχή το όνομα, το οποίον θα δοθή εις το νέον κόμμα. Απεφασίσθη δε ομοφώνως όπως ονομασθή τούτον Προοδευτικόν». Στην ίδια σελίδα αναφέρονται επίσης τα ονόματα 25 βουλευτών που συμμετείχαν στη σύσκεψη: Αλαμανής, Αμπατζόπουλος, Βελλιανίτης, Γεωργιάδης, Γκλαβάνης, Ευριπαίος, Κύρκος, Κρεμεζής, Μαλαμίδας, Μάρκου, Μελάς, Μερλόπουλος, Μεσσαντζής, Μητάκος, Μπανιάς, Μπενάκης, Μυλωνάς, Πετσάλης, Σταυρίδης, Στεργιόπουλος, Στρίγκος, Στρατηγόπουλος, Τσακανίκας, Τσιγγόλης και Χατζηγάκης.  (Ψηφιακό αρχείο εφημερίδων Εθνικής Βιβλιοθήκης, Εθνος 26/5/1928, σελ. 6)

Στις εκλογές του 1928, το Προοδευτικό Κόμμα έλαβε ποσοστό 2,53% και εξέλεξε 3 βουλευτές.

Στις εκλογές του 1932, το Προοδευτικό Κόμμα έλαβε ποσοστό 8,35% και εξέλεξε 15 βουλευτές.

Στις εκλογές του 1933, το Προοδευτικό Κόμμα έλαβε ποσοστό 6,77% και εξέλεξε 10 βουλευτές.

Στις εκλογές του 1935, το Προοδευτικό Κόμμα δεν συμμετείχε.

Στις εκλογές του 1936, το Προοδευτικό Κόμμα συνεργάστηκε μαζί με άλλα κόμματα στο Δημοκρατικό Συνασπισμό ο οποίος έλαβε ποσοστό 4,21% και εξέλεξε 11 βουλευτές. 

Στο συνέδριο του Λιβάνου, το 1944, το Προοδευτικό Κόμμα εκπροσωπήθηκε από τον Γεώργιο Σακαλή. 

Στις εκλογές του 1946, το Προοδευτικό Κόμμα δεν έλαβε μέρος.Mακροσκελής δήλωση του αρχηγού του κόμματος Γεωργίου Καφαντάρη δημοσιεύεται στις εφημερίδες της 10 Μαρτίου 1946 όπου εξηγούνται οι λόγοι της αποχής (π.χ. εφημερίδα Ελευθερία 10/3/1946, ψηφιακό αρχείο εφημερίδων Εθνικής Βιβλιοθήκης ) 

Το κόμμα σταματά τη δραστηριότητά του μετά το θάνατο του Καφαντάρη (28 Αυγούστου 1946). 

 Παραπομπές 

Κατηγορία:Πρώην πολιτικά κόμματα στην Ελλάδα
Κατηγορία:Βενιζελισμός